泮宫丁祀二十四韵
何儒行 (Yuan)
礼乐皇元盛，文章孔道昌。垂旒尊视帝，居扆面当阳。冠带三千子，衣裳十二章。四公传道统，十哲领儒纲。离火丁初吉，春秋仲月良。群侯沾教雨，宪使凛清霜。光赫开宫殿，声明发序庠。众官朱紫列，多士佩衿翔。庭燎东西庑，轩县上下堂。纠弹观俨肃，赞引步趋跄。济济咸端笏，峨峨或奉璋。鸾刀毛启血，龙勺酒流黄。燃烛红辉合，薰炉紫雾飏。豆笾分左右，簠簋辨圆方。腥熟牲殊体，浮沉齐并香。告神词具祝，奠爵币承筐。玉振笙镛间，歌登雅颂扬。九成音律洽，三献色容庄。隆杀仪如式，尊卑序有常。聚精诚有感，锡胙福无疆。剡剡疑来假，洋洋若在傍。庙阴闻瘗坎，门外散班行。湛露丹墀曙，清风泮水凉。斯文垂令典，日月与天长。